khistorydata/jeongjo-sjw-relations huggingface dataset:
정조 9년 · 목
予曰。 王大妃殿痰候。尙未快解。誠甚焦悶。醫官吳道炯熟知症候。卿退。與吳道炯徐命偉等。更爲詳審議定湯劑以入。仍命司僕提調鄭民始入侍。予曰。何日入來乎。民始曰。昨纔入城矣。予曰。因何事而往乎。民始曰。求山之行矣。予曰。湍坡穡事。所見何如。民始曰。秋成姑遠。雖未的知。而大體則不如昨年矣。
정조 9년 · 강
永祐園補土時。命朔膳米輸送。
정조 9년 · 목
敎曰。本 園補土之役。今將伊始。豈不欲躬董事功。而許多日離次經宿。百官軍兵之弊。在所當念。雖不得不替令諸臣監董。而自今至竣事之日。惟此憧憧一念。豈或頃刻暫弛。體予此意。着意監視之意。俄筵面諭監董諸堂矣。況訓將前此 陵役。效勞茂著。自是熟手段。諸堂亦當盡心擧行。而見今老炎猶甚。此最可悶。匠募使用之際。必須勿怠勿促。使渠輩亦知朝家本意在於勞而不至傷損事。令監董堂上知悉。明日始役時。以此傳敎曉諭都廳別看役牌將匠募等處。午晷甚永。宜念飢乏之苦。朔膳米三十石。令惠廳輸送役所。原糧饌外。以此膳米分饋點心事。亦令監董堂上知悉。
정조 9년 · 강
差下都廳田翊顯。
정조 9년 · 목
訓鍊大將具善復啓言。 永祐園役事。今爲分所。而都廳一人。極涉苟艱。前府使田翊顯。都廳差下。同爲擧行似好。敢達。從之。
정조 9년 · 강
命都監從事官金師柱仍任。
정조 9년 · 목
訓鍊大將具善復啓言。都監火藥色從事官金師柱。方有擧行之事。而瓜限已滿。限歲前仍任。以爲竣事似好。敢達。從之。
정조 9년 · 강
永祐園役事時。命以烽峴補土別看役率去。
정조 9년 · 목
敎曰。今番補土役事時牌將。旣命以墓所役事時效勞人或其子孫。使之搜訪使役。而己丑壬辰年蜂峴鶯峴圓峯補土時使用別看役。如有之。今番亦以別看役率去。率去人。依兩年例。卿出擧條分付。○訓鍊大將具善復啓言。今此補土役事時。巡將安廷輝。嘉善鄭道弘金夢臣。敎鍊官田雨浹。以別看役率去。都監敎鍊官金命淑張泳。策應監官李應燁。御營廳別軍官趙德祚。別武士王漢佐。策應監官玉器儁。守御廳敎鍊官趙時恭。總戎廳敎鍊官卞世義。前領役牌將李聖集。前牌將金天耇子重淵。崔鎭崗子成郁。朴師德子敬淳。竝以看役牌將率去。觀象監相地官掌苑別提李命耇。方外地師司勇具聖元。御營廳哨官成夢龍。同爲率去似好。敢達。從之。
정조 9년 · 강
司僕寺修補監董官以下。施賞有差。
정조 9년 · 목
因別單。敎以。判官金基厚三十年之間。祖孫相繼托名。事不偶然。陞敍。主簿李英秀以監董實仕十六日。前已陞敍。今聞主簿韓弘裕實仕四十五日云。一體陞敍。主簿李牧永比英秀。雖不滿一日。不過工役垂畢時監董。弓子一張賜給。下吏庫子等。令該曹米布題給。
정조 9년 · 강
命訓局都提調徐命善兼察訓將。
정조 9년 · 목
政院以訓鍊大將具善復以補土堂上。 永祐園出去啓稟。敎以。復命間。都提調兼察。都提調大將俱在筵席。不必聽傳敎。該房知悉。
정조 9년 · 강
遞承旨李喆模。以李祖承代之。
정조 9년 · 목
敎曰。同副承旨聞有實恙。許遞。前望單子入之。
정조 9년 · 강
改差洪忠左道京試官尹長烈。
정조 9년 · 목
長烈以身病呈狀。吏曹啓請改差也。
정조 9년 · 강
以徐鼎修爲吏曹參議。
정조 9년 · 목
敎曰。新除承旨。牌招察任。
정조 9년 · 강
尹行任單付檢閱。
정조 9년 · 목
以兪漢敬爲修撰。鄭萬始爲洪忠左道京試官。
정조 9년 · 강
飭軍資監奉事金麟淳出肅。
정조 9년 · 목
吏曹以兵曹佐郞柳甲基。軍資監奉事金麟淳過限未肅拜。啓請改差。允之。敎以。金麟淳當初筮仕。出於進舊甲念忠臣之意。雖未知事故之如何。豈可過限不出肅。使之申飭。
정조 9년 · 강
命前校理鄭致淳等竝敍用。
정조 9년 · 목
承旨李致中啓言。前應敎趙弘鎭。前修撰李鼎運。前正言李翼。晉旣蒙敍。而前校理鄭致淳。前修撰李延伋。前司諫姜★(亻+寅)。俱是同罪之人。故敢達矣。敎以。竝敍用。
정조 9년 · 강
惠慶宮進服蔘橘茶香薷君子湯停止。香砂君子湯。命五貼製入。榻敎也。
정조 9년 · 목
予曰。 大妃殿進御湯更爲商量議入好矣。
정조 9년 · 강
召見備局有司堂上于誠正閣。工曹判書金華鎭。戶曹判書趙㻐。漢城判尹鄭昌聖。副司果徐有隣。知敦寧鄭民始。兵曹判書趙時俊。
정조 9년 · 목
昌聖曰。宮園儀進上日子。以旬前擧行乎。旬後擧行乎。予曰。以秋 享前一日擧行好矣。有隣曰。延日昌原金海鹽田事。道臣査啓啓下。而係是土地減稅。結數且不少。待大臣造朝。請稟處。予曰。草記稟處。華鎭曰。鹽田旣是量付處。則減稅一款。不可不使戶曹知之矣。予曰。出牌臺諫。皆入來乎。承旨柳炯曰。只有大司諫一人承牌矣。予曰。至於謄傳故紙。無端關啓。今日廷臣。若思昨年今日。豈敢如是。此非爲記念日子而然。臺閣事誠極寒心。此專由於憲長違牌之致。銓曹於此等處。似不可無罰矣。
정조 9년 · 강
御春塘臺。拿入禁軍別將李得濟。
정조 9년 · 목
自內詣暎花堂陞座。○予命禁軍別將李得濟拿入。仍問曰。汝罪汝自知之。今日親問者。蓋欲問放火焚舍之情節也。曾知汝爲人傾邪。而不料犯此罔赦之科。昨旣成券。今忽放火。前後所爲。情跡判異。其心所在。明若觀火。汝雖欲發明得乎。不施一棍。如是平問。意亦有在。從實直告。得濟供曰。嚴敎之下。罔知所達。而放火一節。臣實不知矣。予問曰。朝家旣已洞燭汝奸狀。如是發問。則汝焉敢抵賴乎。內司文簿中多少辭意。今若逐條査問。則汝將何爲。非不知施棍嚴問。而殆近怒蠅拔劍。雖欲仍置不問。而無異因噎廢食。將使國法不得究竟。則汝罪又不知至於何境矣。汝之心腸。縱云妖邪。職是亞將。豈不知國體之至重乎。伊夜放火。決非汝獨行之事。家內或洞中。必有參涉之人。毋敢隱諱。從實直告。供曰。嚴問之下。安敢欺隱。伊夜放火。臣實故放。予問曰。汝旣故放。則雖云暮夜。汝家之人。萬無不知之理。汝果身自抱薪乎。抑有所使之人乎。亦必有參見之人。竝須一一直告。供曰。屢次平問之下。豈敢隱諱乎。時夜將半。使兒奴積薪於房中而焚之。臣之老父。亦在家知狀矣。予曰。不施一棍。不問源委。又從末勘。止於定配。外面看之。於汝皆是恩造。而以汝死罪。如是處分。前古所無。傳敎中是可謂包荒而然乎之意。汝果知之乎。供曰。傳敎內辭意。雖未敢到底知之。以臣萬死。得蒙再造。處分又止於薄勘。不知所達。予曰。聞其所供。則傳敎之意。茫然不知。於渠何足更問。仍命拿出。仍還內。
정조 9년 · 강
命會寧開市牛馬料。以常平廳及賑恤廳耳麥移劃。
정조 9년 · 목
工曹判書金華鎭啓言。北伯狀啓。會寧開市。大國人牛馬料。每年爲千餘石。而本府所在會付耳麥。只是四石。茂山府所在常平廳耳麥六百石。賑恤廳耳麥四百石。合一千石。移劃需用。請令廟堂稟旨分付矣。會寧耳麥。本自不敷。每年移劃。便成前例。依狀請請施行。從之。
정조 9년 · 강
命寧邊等邑民田收稅。依前下敎分付。
정조 9년 · 목
戶曹判書趙㻐啓言。內帑庫陳告人。有待本道査啓懲治之命矣。取考本曹所在文以傳。前道臣已以此事有所査報。蓋其所謂漏落田土。皆是寧邊順川兩邑民田。而自本邑收稅。入於官需排朔云。前道臣査報。如是明白。令該曹依前下敎擧行之意。請分付。從之。
정조 9년 · 강
命監印都監工匠料布。從厚磨鍊。
정조 9년 · 목
判尹鄭昌聖啓言。日前郞廳旣以料布仰對。而工匠輩以爲近例。皆用三疋之規。至如雷淵集龍虎榜之役。亦以三疋上下。而獨於今番兵曹援例。比前減給之。故渠輩稱冤。其中鄕刻手之客地資食。惟恃料布。而因此呼訴。兵曹之釐正謬例。事固當然。遠來赴役。又與京匠有異。略施闊狹之政。恐無不可矣。兵曹判書趙時俊啓言。本曹事例中。工匠朔布。定以一疋者。乃是不易之典。近來忽創謬規。加至三疋矣。今番監印都監必欲仍襲。有此筵稟之擧。而後弊所關。不可每用謬規。依事例。以一疋上下。仍爲申明舊式。斷不可已矣。敎以。今番工役。匠手勞苦。比當時倍簁。且有外方刻手。從厚例磨鍊事。分付兵曹。
정조 9년 · 강
命鹽稅査問稟處。
정조 9년 · 목
戶曹判書趙㻐啓言。旣納鹽稅。又納土稅。則果似疊稅。雖以船稅言之。尺量船隻之大少。而旣收其稅。又於浦港捉魚之所。徵捧漁稅。則是亦疊稅。至於廛稅店稅。亦多有如此。今此鹽稅之地。係是量內帳付之處。而土稅又是惟正之供。固不可減稅。況鹽盆之設。逐利擇地。頻頻遷移。因此而減其土稅。尤不容輕議。此路一開。則沿海列邑。亦不無繼起紛紜之弊矣。敎以。出擧條。使之査問列邑。與原狀啓從後稟處。
정조 9년 · 강
命庭試初試取三百人。
정조 9년 · 목
兵曹判書趙時俊啓言。今此討逆慶科初試。來十月十六日設行推擇矣。在前討逆科庭試初試。或取三四百人。或取五六百人。今番則取幾人乎。敢達。敎以。三百人試取。又啓言。初試定以來十月十六日。殿試定以同月二十一日。初試殿試之間。不過爲五日。殿試設行。似爲促迫矣。敎以。以一兩日後。更爲推擇。
정조 9년 · 강
命承旨馳往役所申諭。仍詣 園上奉審。
정조 9년 · 목
敎曰。今日日氣淸朗。亦有涼意。役處事誠可幸。昨筵已諭。雖不得躬詣董事。夙宵以此耿耿。況局內補土處。係是 園上至近之地。切勿喧聒。此外諸處。亦皆分掌董飭。卿等一依筵敎。申飭牌將等。必勿鞭扑役軍。此意軍士房承旨馳往役所。申諭監董堂上處。仍詣 園上奉審。周視補土及鋪磚石處。待午飯分饋勞問後復命。各處分掌堂郞牌將等姓名。役軍名數。令監董所區別列錄。復命時以奏。
정조 9년 · 강
遞大司諫嚴思晩。黃海監司洪秉纘。
정조 9년 · 목
敎曰。兩司非諫長一人獨賢之地。且今合啓權停之時乎。大司諫嚴思晩許遞。又敎曰。觀於前後辭疏。可知其癃病。況今行部在卽。曠務可憫。黃海監司洪秉纘許遞。今日政差出。
정조 9년 · 강
以趙圭鎭爲禁軍別將。口傳也。
정조 9년 · 강
遞承旨林錫喆。
정조 9년 · 목
敎曰。左副承旨許遞。
정조 9년 · 목
以林錫喆爲承旨。尹長烈爲執義。洪宗藎爲司諫。朴基正爲持平。曺允大爲獻納。崔烜爲正言。鄭致淳爲副校理。嚴思晩爲黃海監司。曺遠振爲大司諫。尹長烈爲副修撰。
정조 9년 · 강
命明日承旨詣 永禧殿。奉審以來。
정조 9년 · 강
永禧殿雨漏處。命戶判明日奉審以來。
정조 9년 · 강
遞承旨李秉模。林錫喆。
정조 9년 · 목
敎曰。左承旨。左副承旨許遞。前望單子入之。
정조 9년 · 강
命保寧縣監洪檢。他道守令中。口傳相換。
정조 9년 · 강
拿處戶曹正郞洪元燮。遞差承旨李亨元。
정조 9년 · 목
敎曰。戶曹擧行。極爲屑越。判堂方在役所。郞官可以替囚。當該郞廳拿處。捧入承旨遞差。
정조 9년 · 강
禁推戶曹判書趙㻐。
정조 9년 · 목
敎曰。本事事體。何等莫重。而推誘於禮堂。揆以道理。已極未安。況身居八座之列。其爲此沒實之言。胎羞朝廷大矣。令政院召問本 殿殿監。無論大臣禮堂戶堂。承旨史官。因特敎進去。則元無眼同之例云。然則草記中問于本 殿云云。是瞞告也。旣聞之後。豈可只治郞官。行戶曹判書趙㻐。下義禁府推考。夜深前。捧供以入。
정조 9년 · 강
金吾以李得濟洪原縣定配押送啓。
정조 9년 · 목
予曰。連日東風。穀葉枯損。今日之兩。足以沃潤矣。祖承曰。朝前所來。亦足沾潤。誠爲多幸矣。
정조 9년 · 강
通編監印廳。以摠裁大臣以下收議啓。
정조 9년 · 목
該廳啓言。兵典草本。有諸條下詢。納粟加資。勿許實職云者。卽指空名帖。納粟買資之類也。與損財補賑。入於道啓。或特敎除職。或該曹覆啓除職者。事面懸異。所當置之。而納粟加資。改以納粟帖加。則似尤明白。武科新及第。自內三廳抄報條。依下敎刪之。居下人經二年乃敍。旣見原典吏典。別軍職之註以幾員。受香人之開陣出去。入直將校之禁寢具。禁軍赴射時除標信。戎器點考時。只送軍裝戰馬。右項諸條。似皆謄出於前後定式。而或非今用之制。或非關重之事。誠如聖敎。謹幷刪去。守摠兩營兵符事。問議於時原任守摠兩使。則判府事徐命善以爲。兩營之尙無兵符。不是古制。特因未遑。況兩營發兵。與禁御徵番有異。旣無本道節度之在外調遣。但以傳令擧行。事甚疏漏。及此通編刊行之時。趁卽釐正。恐合軍制。左議政洪樂性病不送議。判府事具善復以爲。兩營旣兼京幾左右兵使。則古有兵符。而燒爐之後。未卽改造。今若修明舊例。改造行用。則於軍令。實合事宜。奉朝賀徐命膺謂有情勢。不爲送議。判敦寧金鍾秀以爲。兵符造給。不過復古例之事。又合重師律之意。無容異見。吏曹判書鄭尙淳以爲。兩營旣管畿內左右兵馬。則至於兵符。不可以出還鎭。有所銷刻。而迄未復舊。實是欠典。以陵幸時斥堠傳語等軍調發言之。雖有標信之箭。而本廳指揮。只以傳令爲準者。亦爲違重師律之意。兵符設置。恐合事宜。司直徐有寧以爲。發兵之必以符。乃所以重軍制而杜奸萌。況守摠兩帥管轄畿輔。體任尤重。兵符有無。不可以出鎭還營。有所間焉。而始旣草創。末又因循。以法則反涉苟簡。以事則太歸疏虞。亟令造給。實合事宜。司直鄭民始以爲。迄無定制者。實是闕典。考制造給。實合事宜。司直李柱國以爲。今若申明舊例。兵符及屬邑發兵之符。一體造給。恐合事宜。副司直李敬懋以爲。守摠兵符。似因該營出入內外而存減焉。團束於都城五營之制。則歸重密符。不必別貯兵符。無怪其依倣禁御兩營之制。而究其本則雖不出鎭城外。可謂京畿左右兵使。其在愼緩急重徵發之道。守摠兩營管下各鎭守令邊將發兵符左右隻。分貯各該營邑。一如他道之例。恐合戎政嚴秘之體。副司直徐有大以爲。至於方伯。則以兼兵使。旣有兵符。獨於左右節度營而無符。事甚疏虞。依前造成。恐合便宜。副司直金思穆以爲。總戎使之兼節度使。在於庚午。而其後庚辰。以五營之制備堂之兼。仍爲減下。今若復其舊制。兼兵使兵符及所屬邑發兵符。依前製造。凡於徵調之際。可無疏虞之慮。臣亦以爲。守摠兩使。旣帶備堂之後。雖不可又兼兵使。兩營實管漢南北兵馬。號令節制。無異兵使。則兵符之昔有今無。特因未遑而然也。法非更張。事係緊重。及今造給。恐合事宜。信箭勿阻搪事刪之。黃口兒弱充定。堪罪之逕庭。聖敎誠然。而黃口與兒弱有異。用罪輕重宜亦隨異。當初定式。蓋由於此歟。今若改黃口十名以上守令十年禁錮。爲五年禁錮。改二十名以上限已身禁錮爲十年禁錮。兒弱一名。改爲五名以上決杖。則似無偏輕偏重之嫌。而事係改式。惟在上裁。軍器偸出人勘罪事。問於各營門。則善復以爲。火樂弓子鳥銃環刀偸取人。有定數用律。而旗槍鉦鼓之無定數。終欠欽恤之聖德。旗槍二十柄。鉦鼓五坐以上梟示。下此者。從分數或刑配或嚴棍懲勵。事甚便宜。有大議同。尙淳以爲。旗槍鉦鼓之無論多寡。倂用一律。實有欠於聖朝愼刑之意。旗槍則限十柄。鉦鼓則限五坐。以上梟示。其餘從多少。或刑配或棍治似好。柱國以爲。弓子鳥銃。旣有續大典定制。今不可更議。旗槍鉦鼓。獨無定數。事甚斑駁。旗槍三十柄。鉦鼓十柄坐。以上用極律。以下犯者。隨其多寡。或刑或配。至於旗葉。雖弊破。係是軍物。則亦不可全然無罪。從輕重決棍懲勵。恐合事宜。思穆以爲。軍器偸取。法有定限。無容更議。而獨於旗槍鉦鼓而無限數。未免斑駁。旗槍十柄。鉦鼓五坐。以上用重律。此以下。從其多寡。或刑棍或定配。而至弊破旗葉偸竊。雖不謂之緊重。旣係於軍物。不可全然無法。隨其輕重。施以或棍或配之律。恐合事宜。臣意則軍器偸出。重律也。劍槍爲備盜之具。私家雖或有之。至於旗鉦。本非私有之物。而敢爲偸出。則情狀尤屬叵測。然初無限數。直爲用律。未免斑駁。若環刀五柄。旗槍五柄。鉦鼓五坐。以下依鳥銃三柄以下律論。則似或得中。烽燧近處禁祈禱。儘有法意。奔走祈禱之際。苟或失火。晝而烟起。夜而火明。必致意外之驚動。此則仍前恐無妨。賞賜用外廏馬條。依下敎刪去。陞戶事。問于善復。則以爲用刑之際制。法甚嚴。陞戶軍之逃亡。初次決棍百度。再次梟示。使不欲犯罪之意。法非不美。人心不古。輕易犯罪。嚴棍百度。則初次致命丁寧。中間改以五十度者。出於惜人命傅生之盛德。而五十度若猛棍。則亦多有致命之弊。初次三十度。再次五十度。三次梟示。允合欽恤之德意。而一軍之內。法無異同。元軍之逃律。一體施行似好云。臣之淺見。陞戶之法。比他軍尤爲嚴重。獨於訓局有之。當初事目。可以按知。頃年百棍之減以五十。實出欽恤之德意。五十棍未必有致死之慮。當此師律日解之時。不必改其定式。以啓僥倖。元軍逃亡。自有 大明律本條定法。則可以遵而行之。與陞戶一體施行。未免過重。恐不當添入。宣傳官笏記講事。依下敎添入。武藝出身事。問于本局都提調大將。則命善以爲。出身廳節目。臣於年前。亦當承命看詳。而閒散亦在其中。名實果不襯合。若以 兩朝所命武勇衛爲稱號。則似甚合宜。而名旣有屬。勢難幷稱。親軍壯勇中擇定似好。善復以爲。武藝出身廳變通。乃是 列朝繼述之聖意。今當改號。則以壯勇廳爲名。似甚便當云。臣於此亦無他見。聖敎中親軍衛。似尤襯當。令箭之改以信箭。下敎釐正。京外兵符。已見原典。大將牌傳令牌巡將衛將牌摘奸標信。問安標信木馬牌等各項符信。謹當謄出於軍士房故事。亦爲載錄。皂隸條。紙頭書下者。原典皂隸名色。只於宗親府以下二十二衙門有之。故一依本文載錄。其外衙門。已詳見於刑典跟隨奴條續註。今不必盡書。東宮聽政後巡視令旗條。當書於增條。其他添書以下者。墨抹以下者。幷依下敎添刪。而大抵此典頭緖旣繁。沿革亦多。數次看閱。未能領會。謹當更爲取見。或有大段差誤處。則草記釐正。敎以。幷依此施行。其中詢問諸條之出擧條者。亦依擧條批答擧行。
정조 9년 · 강
命通編印役方張。摠裁大臣以下來待。
정조 9년 · 목
敎曰。通編印役方張。以各典添入條中問議事。尙不停當。不得鱗次入寫云。總裁大臣都監都提調與監印堂郞戶惠堂時任及曾經摠使備局有司堂上。午後來待。大臣家遣史官傳諭。
정조 9년 · 강
召見總裁大臣以下于誠正閣。奉朝賀金致仁。戶曹判書趙㻐。惠堂徐有隣趙時俊。備堂金華鎭鄭民始。摠使金思穆。曾經摠使具善復李柱國徐有寧李敬懋徐有大。監印堂上鄭昌聖。郞廳李家煥。申大年。
정조 9년 · 강
命土地陳告釐改條。更考謄錄。論理草記。
정조 9년 · 목
敎曰。奴婢査刷之時。有此四口一賞名目。而至於土地陳告。元無是規。特因傍照引用。至今不能釐改。且聞土地四分之賞。不載於續典云。然則不必於增條。只載釐草之文。戶判筵退後。更考久遠謄錄。果由循襲不改。則但以此後嚴禁之意。論理草記。至於流來官屯。有主民土地。陳告人刑配事。通編中添載也。
정조 9년 · 강
命陞戶軍。通編增條刪之。
정조 9년 · 목
敎曰。原軍逃亡。當從大明律。至於陞戶軍逃亡之律。旣載於本營謄錄。自可按而行之。通編增條刪之。
정조 9년 · 목
監印堂上鄭昌聖啓言。宮園儀活字開刊。數日間當始役。進上件。日前下敎外。更不加印乎。敎以。頒賜次帖册紙三十件券册紙五十件加印。
정조 9년 · 강
命此後穀物相換。不可直報京司。
정조 9년 · 목
敎曰。此後穀物換作。無論多寡。不可直報京司。以此出擧條。行會諸道。俾各知悉擧行。
정조 9년 · 강
命守摠兵符。政院造給。
정조 9년 · 목
敎曰。兩廳兵符。有亦可無亦可。而密符受佩之臣。元無不佩兵符之事。以此觀之。兵符造給。正合事宜。守禦使摠戎使兵符。令政院造給也。
정조 9년 · 강
命親軍以壯勇衛稱號。
정조 9년 · 목
敎曰。親軍武勇之稱。俱無不可。而壯勇似勝。自今以壯勇衛稱號事。分付訓局。
정조 9년 · 강
命前大司諫徐有成等敍用。
정조 9년 · 목
都承旨金尙集啓言。同罪未敍人。隨卽提稟事。曾有定式。執義洪宗藎。旣已敍用。前大司諫徐有成。前司諫李敬一。前獻納洪樂淵。前正言成種仁。前掌令宋景煥。前持平李羽晉李永穆。方在罷散。敢達矣。敎以。敍用。
정조 9년 · 강
命北漢僧帖加成給。
정조 9년 · 목
總戎使金思穆啓言。北漢三十年久居僧及公廨二十五間看役僧帖加事。因按察御史申耆書啓。有稟處之命矣。僧徒帖加。旣有已例。而戊子以後。廢閣不行。渠輦抑鬱。誠如繡啓。此與新創有異。久在居僧九名及看役僧十一名。合有褒賞激勸之道。而畵工僧一名。前後効勞不些。亦宜一體施賞。故敢達矣。從之。敎以。渠輩懸望之情。在所軫念。幷令今日政。帖加成給。
정조 9년 · 강
奉謨堂秋展拜。命以旬後擇入。
정조 9년 · 목
因奎章閣推擇草記也。
정조 9년 · 강
遞承旨李亨元。以趙鼎鎭代之。
정조 9년 · 목
敎曰。左承旨聞有親病。許遞。前望單子入之。
정조 9년 · 강
命 香室陪持忠義。本閣差出。
정조 9년 · 목
敎曰。香室本是芸閣屬官。而特以傳 香之故。今爲政院禮房所屬。祝文書寫忠義及守僕等。亦自禮房差定。忠義則書入單望啓下者。非無所據。而近因通編校正事。見芸閣條。 香室依舊屬芸閣。而銀印諭書陪持忠義。附之祝文書寫忠義秩。大抵銀印諭書。丙申春代聽時受賜之後。陪持忠義。自春坊差定。其時則春坊主管。近來依書寫忠義例。自禮房主管。未知其恰好。況銀印諭書草本。旣皆奉安於 奉謨堂。刻本亦自內閣主管。則陪持忠義。自本閣差出。實合事宜。此意令本閣知悉。提學直提學且兼芸閣提調。如是釐正後名實相孚。待窠一提學抄擇。備望啓下事分付。
정조 9년 · 강
命日省錄。另加申飭。誤書書寫吏用律。
정조 9년 · 목
敎曰。日省錄事體。與御製初無間焉。大小絲綸及諸臣擧條。當無遺載錄。而傳敎之追改者。擧條之追下者。本閣則不知。每多疏漏處。政院設置兼吏。專爲此等事役。如是怠忽。極爲駭然。此後另加申飭。雖一字一句。如有見漏。當該兼吏。自本閣除汰。今番申飭之後入啓本。萬一有不察之事。又或拘於顏私。不卽除汰。該閣臣難免其責。以此着念擧行。草本之遺漏。該檢書考績時。置之中下。已有下敎。該色閣吏。亦自本閣或囚或汰。字句誤書者。一字以上書寫吏科罪。用大典活印誤準律事。亦令本閣知悉。
정조 9년 · 강
命藏書閣修改時軍士一名除減。
정조 9년 · 목
記事官尹行任啓言。再昨年春坊藏書閣修改時。書吏一人。軍士一名。臣筵稟差出。昨年册禮後。書吏則移屬本院原額。而軍士則便同加出。朔布自兵曹依例上下。當此節省之日。徒歸損費之科。殊非仰體聖意之道。此一名姑爲除減似好。故敢達矣。從之。
정조 9년 · 강
遣禮曹判書與戶曹參議 永禧殿。奉審以來。榻敎也。
정조 9년 · 목
敎曰。判書聞有實病給由。參議只推。而參判仍以前牌催促開政。○以孟至大爲校理。李鼎運爲修撰。李延伋爲副修撰。
정조 9년 · 강
以宋銓爲弼善。
정조 9년 · 목
敎曰。弼善前望單子入之。
정조 9년 · 강
命兩闕攔入不察衛將汰去。 景慕宮摘奸時部將決棍。
정조 9년 · 목
兵曹以景福宮衛將嚴棍啓。敎以。慶熙宮事體。非與景福宮有異。則攔入不察當該衛將。亦爲決棍。兩闕當該衛將等汰去。幷令今日政擇差。況前後飭敎何如。而昨日 景慕宮摘奸時。白衣人無難攔入。至入中神門外。當該部將。事當棍汰。而特以復職未久之故。今番姑爲參酌。亦爲決棍懲勵。
정조 9년 · 강
命軍器新備與修補。自廟堂論理草記。
정조 9년 · 목
軍器寺啓言。無論官府。武備之措置。寔是綢繆之盛事。且內武庫。事面至重。丙申年。臣承命反閱。則昔有今無者居半。雖有餘存者。腐傷鼠破。全不成樣。而甲冑尤甚。到今經費枵然。猝難一時修繕。以臣見論之。則惠廳甲冑價米。在昔各軍門未創之前。武庫專當捧上。以爲五衛軍器造給。而軍門設始之後。專屬惠廳。分送各處。而內弓房保民司武庫等處。以甲冑價上下。俱有所據。至若刑漢兩司下隸之設料。劃送以軍物所用之五部甲冑價。終無意義。事亦苟艱。若變通以他條。則以其五部甲冑價。劃送內武庫。歲以爲常。軍器中最緊者。先爲措置。事甚便當。若難更張。則惠廳儲留甲冑價。數甚不多。其中每年二部價。劃送本所。且軍餉耗米。乃是軍資所用。兩西軍餉耗米各三百石。逐年取來。新備或修補。似爲仰述之道。敎以。令廟堂往復惠堂及卿等。自廟堂指一論理草記。
정조 9년 · 강
推兵曹參知李夔。
정조 9년 · 목
因訓局啓稟。敎以。爲念本局出番軍替直之弊。以廣智營入直軍二十名。使之代把。而兵曹尙不分付。有此草記。兵曹事極爲駭然。軍兵去就。何等莫重。而焉敢如是疏漏。兵曹入直堂上推考。出番軍勿爲使用。
정조 9년 · 강
秋曹以順天等邑殺獄按査啓。
정조 9년 · 목
該曹啓言。順天殺獄罪人崔得才。各別加刑。茂長殺獄罪人官婢桂蟾。依前同推。請幷期於得情。分付道臣。敎以。崔得才獄案。自有殺獄以來罕聞者。其說至虛謊。至今雖欲推覈。徒歸無實。究厥情節。必有別般端緖。而屢行按査。究竟無期。卽令成獄以彼後道伯。各陳意見。尾附亞三堂意見回啓。
정조 9년 · 목
永禧殿告由 祭。在明日也。
정조 9년 · 목
予曰。奉審處何如。致中曰。前日滲漏處。依前滲漏。南夾室後面。似有漏痕矣。
정조 9년 · 목
予曰。通宵冷雨。穡事可悶。祖承曰。雨勢雖大。旋卽開霽。似無受傷之慮矣。予命役處待令戶曹郞廳。來待閤外。予曰。役事今至何境。能無曠日之慮否。問入。予曰。員役工匠軍人名數。列錄以入事分付。
정조 9년 · 강
永祐園工役。命待晴始役。
정조 9년 · 목
敎曰。雨勢今雖稍息。工役必多相妨。匠募如已解送。稍待快晴始役事。卽爲分付補土監董堂上處。
정조 9년 · 강
命列邑雨澤狀聞。
정조 9년 · 목
敎曰。朝雨過多。果無傷稼之慮乎。列邑雨澤多寡。水沈與否。探問狀聞事。分付京畿監司。
정조 9년 · 강
命補土監董堂上。糧饌題給。
정조 9년 · 목
敎曰。今番補土所。不設都監。則堂郞糧饌。似不磨鍊。而外方支供。亦勿等待。其在重其事之道。豈可無別般優施之擧。況有己丑鶯峯役所可據之事。監董堂上二員糧饌。今該廳依例題給。其中堂上一員。係是往來看檢之人。只以每日一時糧饌上下事。一體分付。事關本 園工役。何論有例無例。此意令該廳知悉。
정조 9년 · 목
政院以來初一日啓稟也。
정조 9년 · 강
以鄭宇淳安聖彬閔台爀爲承旨。竝前望也。
정조 9년 · 강
遞承旨鄭宇淳。
정조 9년 · 목
敎曰。違牌承旨許遞。前望單子入之。
정조 9년 · 강
惠慶宮墻垣修改。命戶判奉審後始役。
정조 9년 · 목
因 惠慶宮掌務內官手本。敎以。今番修改時。一體修改。待晴。戶判進詣奉審後始役。
정조 9년 · 강
以李英澤爲文化縣令。
정조 9년 · 목
敎曰。文化縣令。口傳差出。
정조 9년 · 강
命庭試殿試。來初三日退行。
정조 9년 · 목
因禮曹啓稟。有是命。又因禮曹以取幾人啓稟。敎以。依丁酉年例擧行。
정조 9년 · 강
重推吏曹參判沈豊之。
정조 9년 · 목
因保寧縣監洪楡相換單子。敎以。外遷與特敎外補有異。出自憲長。爲水使屬官。不但如何。名以外遷。程途太近。銓官事誠慨然。今於特敎換差之後。以耽羅地方擬入。又甚太遠。擧措節節乖當。吏曹參判沈豊之。爲先從重推考。此望筒勿施。
정조 9년 · 강
命洪元燮等拿處分揀。
정조 9년 · 목
因監董郞廳洪元燮尹應烈拿處傳旨。敎以。今番姑爲分揀。
정조 9년 · 강
命時囚趙㻐等附過放送。
정조 9년 · 목
義禁府以戶曹判書趙㻐杖一百收贖。徒三年定配啓。敎以。觀此爰辭。推以事理。囚供豈可謂之瞞告乎。殿監所對。前後判異而然。所照之律。不已礙眼。卿等難免費心之失。竝從重推考。旣知本事。時囚罪人趙㻐。特爲附過帶職。參酌放送。拿處該郞。一體放送。
정조 9년 · 강
詣 宗廟展謁。仍詣 景慕宮展拜。
정조 9년 · 목
具翼善冠袞龍袍。乘輿出協陽門。降輿乘輦至 太廟大門外。降輦乘輿入齋殿。改具冕服。詣 廟內。命戶禮堂入侍。詣版位行四拜禮。入殿內奉審。仍行省器禮。詣 永寧殿。就版位行四拜禮訖。入殿內奉審。仍行省器禮。還入小次。改具遠遊冠絳紗袍。出次詣省牲位行禮訖。還入大次。改具翼善冠袞龍袍。乘輿出中門外。降輿乘輦。命典樂待令。予曰。樂工輩果能精潔否。各別申飭。予曰。 廟司亦爲着念擧行。而時値正熱。 祭物易致虧損。必爲刻念善爲。若有不勤之弊。當別般重勘。以此知悉。仍命兵判進前。予曰。喧嘩若是煩撓。各別申飭。至館峴降輦。過橋乘輦。予曰。館學儒生秪迎數爲幾人乎。問于守僕以入。予曰。日熱如此。爾等早爲退去。仍詣 景慕宮入齋殿。改具冕服。詣版位行再拜禮訖。入廟內奉審。予曰。百官先退。仍爲落後事。分付押班監察。還入齋殿。予曰。承宣己皆食代乎。改具翼善冠袞龍袍。由協陽門還內。
정조 9년 · 강
以李秉模爲承旨。前望也。
정조 9년 · 강
兼春秋承膺祚以判府事徐命善附奏啓。
정조 9년 · 목
書啓以爲。臣奉聖敎。傳諭于判府事徐命善所住處。則以爲史官來宣傳敎。有午後來待之命。敢不竭蹶趨承。病狀猝劇。房闥之內。亦不能移時安坐。至於束帶登筵。非所可論。俄以明日闕禮之罪。陳箚請譴。未及登徹。又犯違傲之科。惶霣罔措。惟願速被重勘云矣。敎以。遣御醫看病。相當藥物齎傳。仍傳安心調理之意。
정조 9년 · 강
命兵判勿待罪。禁別從後盤覈。番將棍問取招。
정조 9년 · 목
兵曹判書趙時俊啓言。入直軍兵有標信然後。始乃調發。而禁軍別將李得濟不待標信。以其令箭調發。事未前有。一兼將朴光迪。以入番之將。只憑別將之令箭。解出入直之禁軍者。罪亦不輕。得濟光迪。幷令該府拿處。臣忝叨統轄。不能檢察。惶恐待罪。敎以。卿則旣在衛內。勿待罪。別將番將當處分矣。○敎曰。闕內宿衛軍兵。雖以本兵長之統轄。無得以令箭調發。必須標信擧行。今日動駕時。出番禁軍解嚴。入番禁軍替把也。渠在動駕所陣上。送別將廳令箭。調發闕內入直禁軍。此向時宿衛所設置時所不爲之事也。至有兵判論理請罪之擧。渠之所爲。不可但以駭妄言。當該禁軍別將李得濟。當照法嚴繩。而方以他事。有從後盤覈者。不可輕先處分。當該番將。爲先令兵判過齋後棍問取招草記。
정조 9년 · 강
惠慶宮進服加減養胃湯停止。香薷君子湯。命自今日煎入。榻敎也。
정조 9년 · 강
遞承旨洪仁浩。以曺遠鎭代之。
정조 9년 · 목
敎曰。洪忠水使。今日政差出。又敎曰。宣川府使。今日政差出。○以李敬一爲副校理。韓光近爲修撰。成種仁爲副修撰。權★(卓+羽)爲宣川府使。趙心泰爲洪忠兵使。李漢五爲洪忠水使。
정조 9년 · 강
副校理成德雨上疏乞遞。仍陳勉。賜批。
정조 9년 · 목
疏略曰。臣自在少小。素患阿睹。出入橫經。已矣無望。遞臣本兼諸職。治臣逋慢。臣於丐章。略此附陳焉。我邸下性質夙就。智思漸開。早諭之方。勤學爲先。而耳提面命。不如示之以事。養正陶德。莫若敎之以身。則在今日。尤宜日開經筵。頻接儒臣。使我邸下獲瞻法講之儀。親聆誦讀之音。俾知學問之不可不勤。講討之不可暫廢。則所以感發於觀聽之間者。必倍於遇物過庭之誨。臣願殿下另飭本館。勿使空直。兼招抄選之臣。以充講讀之任。不但有補於益聖之道。亦必大益於裕昆之謨矣。批以。所陳好矣。當留意。爾其勿辭察職。
정조 9년 · 목
敎曰。時囚皆令今日捧供。又敎曰。職務必多相妨。判義禁趙㻐許遞。前望單子入之。
정조 9년 · 강
命時囚皆以草記照律。
정조 9년 · 목
敎曰。日熱如此。時囚皆以草記照律。令次堂擧行。
정조 9년 · 강
命時囚柳鎭爀等議處。孫相龍放。
정조 9년 · 목
義禁府啓言。監察柳鎭爀原情。泛稱遲晩。所當請刑。而曾經總經。禁軍番將朴光迪。定平前縣監邊德淳。曾經宣傳官。瑞山前郡守安廷玹。高山察訪尹行晉。曾經侍從。請幷除刑推議處。幷允之。又啓言孫相龍之臺疏所論諸般罪目。道臣査啓。旣皆脫空。似無可罪之端。合有分揀之道。請上裁。允之。
정조 9년 · 강
召見畿伯徐有防。閣臣李崑秀朴祐源于重熙堂。
정조 9년 · 목
予曰。乍旱之餘。東風可悶。今番得雨誠幸。諸道穡事果何如。有防曰。東風之餘。如或不雨。實有無窮之慮。及時甘霈。將有大登之望。言念民事。萬萬喜幸。予曰。兩西不如三南云。然乎。有防曰。所聞雖如此。秋成今姑遠。亦未可的知矣。予曰。今有霽意。得無不足之慮乎。僉曰。今則霑潤有餘。恐不必過多矣。予曰。肅川府使望筒。催促入之。
정조 9년 · 강
遞承旨曹遠鎭。以徐鼎修代之。
정조 9년 · 목
敎曰。右副承旨聞有實恙。許遞。前望單子入之。
정조 9년 · 강
以李延弼爲洪忠水使。
정조 9년 · 목
敎曰。因臺章。前水使趙心泰。有拿問處之之命。而昨政旣陞兵使。兵使之代。令該曹口傳差出。奪符有難等待。其上來後下去交龜時。水使李漢五改差。其代亦令口傳差出。
정조 9년 · 강
正言李敏采上疏乞遞。仍陳諸條。賜批。
정조 9년 · 목
疏略曰。臣方鄕行纔還。除旨又降。怵義感恩。叩謝是急。而嘔泄交作。動作無路。亟遞臣職焉。竊有所蘊。敢此仰陳。噫。臺閣之無其責久矣。君讎國賊。未盡殄滅。今之臺閣。能知主辱臣死之義者。存乎否乎。若謂之無。則殆同厚誣一世。若謂之有。則側聽前後。何其寥寥。人有父母之讎。則雖至愚。皆知必報。今以君父之讎。視若父母之讐者。果幾人哉。雖以今番鞫獄言之。端緖纔得。而草草勘斷。情節未究。而速速䌤繨。一串凶肚。同腸逆謀。不止一二。纔了疏漏之獄。遽稱懲討之賀。殿下尙以爲禍根快祛而國勢已安乎。凡今之事。都欠誠實。豈有如今日懲討也。殿下治獄太寬。凶種無可鋤之日。鎭安太過。臺請無可準之期。昨秋以來鞫獄。王章當施而不施。凶徒當問而不問。執法之臣。誠能沫血以討。碎首以爭。殿下安得不矜而許。勉而從乎。近日臺啓。孰非當允之請。而每以不允爲酬應之資。且以傳啓之裒多。至發中朝之悶歎。未見開納。顯有厭聞。亂逆由此益無所懲畏。王綱從此遂至墜絕。伏願廓揮乾斷。亟允三司之請。以絕亂萠。以安宗社焉。臣新從西關而還。邑弊民瘼。無不不無一二所聞見。謹此陳聞。關西之小米發賣。卽一大弊也。各衙門某樣穀之賣關相屬續。春發賣秋作錢之邑報交馳。民間之穀賤如土。而關外之錢路久竭。纔辦幾緡之銅。殆罄嗣歲之糧。甚至於斥犢而納官。賣產而輸價。大凡作錢之規。未當均布於一道。而偏歸於米價踊貴之邑。故山郡穀賤之處。則稍有峙積。沿邑價踊之地。則穀簿殆竭。傾留盡分。而尙乏賑飢之資。刪戶損口。而亦無排巡之穀。於是乎不計遠近。請得移轉。試以移轉之弊言之。瘦癃賤疾。負戴道路。怨恣朋興。還戶飢口。仰糊於他廩。而流散相繼。此專由於發賣。發賣之不已。則關西一路。殆將盡歸於溝壑而莫之救也。竊聞近日又自軍門發賣三賑穀。其所需用。係是莫重。而第西民之困瘁。臣所目擊。語其勢。殆同弩末。言其情。無異倒懸。而不得愬冤於營邑。猶此望哀於朝家。作錢之令。又下於此際。大非國家懷綏之道。亟賜裁處。軍門財力。從他區劃。永杜發賣之弊焉。民庫之蕩竭。邑邑皆然。以虛竭之庫。責許多之費。計窮力盡。於是乎擇其稍饒之民。勒差該庫都監。名之曰富民都監。一經都監。則傾家破產。至於一族流離之境。究厥弊源。大小使星之費。自有詳定。而詳定之外。宂費居多。巡兵營年例卜定之納。亦有定式。而式例營下之外。又有許多糜費。不得已有邑下之規。邑下之弊。實爲該庫難繼之道。而守令迎送之費。皆出於該庫。一番迎送。殆畫千數。近年以來。守宰率多數遞。武倅之遞易尤頻。以邑邑盡竭之庫。又責年年近千之費。此尤難支之一端。諸般使星之費。更加釐正。永減不緊之需。兩營年例之納。申明定式。痛除不貲之費。各邑守令俾免數易。庶有復舊。伏願廣詢矯救之責。俾有實效焉。關西軍政。最爲疏虞。軍額則有一定之數。居民則有來去之弊。挽近邊地則殷庶。內地則日蹙。內地之民。亦有前後多寡之殊。以寡可少之民。克過多之軍。其勢難支。且里定之法。始非不便。而各里之民。轉移無常。前日十戶之里。合今爲數十戶者有之。向也數十戶之里。今爲五六戶者亦有之。一定之額。不得越他。故闕額之借名捧疤。身布之自里徵當。邑邑有之。莫重軍政。不可若是疏迂。各邑軍總。更爲參量增減。里定之法。更令逐里均布。似爲得宜。事係變通。下詢廟堂處之焉。近來錢荒。矯救無策。今之議者。皆曰不可不鑄錢。財源已涸。泉貨盡竭。則誠得宜。第設鑄於都下。姦弊尤甚。生銅之潛出換貿。已是難防之姦竇。舊錢之幻鑄取剩。亦是已然之痼弊。設鑄京城。初非可議。第念京外鑄錢。自前有之。統營松都。俱有已例。捨內取外。亦豈無便宜之道乎。且新鑄之弊。多用鉛鐵。鑄樣之薄。有若楡莢。積儲稍久。都歸破鑠。行用未幾。隨手缺碎。伏願淵然深思。鑄錢之如不可已。則特命設鑄於外方。而體樣厚大。俾之利用於長久。財力營辦。無令生姦於曠久焉。奏御文字。何等愼重。而洪忠前水使趙心泰敗船狀聞中。邑倅之換易姓名。大非審愼。臣謂譴責之典。斷不可已。批以。首陳事。爾言過矣。關西穀事。爾旣盛陳民弊至此。朝家旣聞之後。豈可不從施。況爾以賑穀體重爲言。則尤不容持疑。然補土時所用。亦不可不從長區劃。卽令廟堂草記稟處。民庫事。許多爲弊。稔聞於曾經道伯之人。而至於富民都監四字。旣登章奏。嚴立科制。自今永革。在所不已。其他費用之釐正等事。亦當釐改。軍丁事。里定矯救之方。爾言似好。幷令廟堂問議曾經道帥臣人。亦以草記稟處。鑄錢處所事錢制事防奸事。令戶曹論理回啓。趙心泰事。本事雖出無情。奏御文字。不能致愼。拿問處之。新入臺地。如是言事。予庸嘉之。爾其勿辭。從速察職
정조 9년 · 강
通編監印廳以時原任大臣收議啓。
정조 9년 · 목
該廳啓言。黃口兒弱定律事。當待時原任大臣收議。更爲稟處。軍器偸出人勘律事。以制法寧簡之意。刪之亦或一道。而但續典旣有弓子鳥銃幾柄以下刑配之文。則如環刀旗鎗槍之無甚輕重者。獨歸勿論。未免斑駁。就考 大明律。亦無恰當可以傍照者。臣於前草記中以五柄五坐以下。依鳥銃三柄以下律云云者。蓋欲稍增其數。毋遽用律之意也。今若全刪。有乖懸法俞民之道。區區愚見。要不出此。陳告人刑配事。續典有曰關防重地。有主民結。封山禁界。不當折受處。混爲啓下者。宮差及指告人幷杖一百徒三年。通編增註。有曰堤堰陳告宮房者。嚴刑一次。絕島定配。符同手本中官杖配。續典通編。旣皆見載如右。則今無容別爲添錄。只就增條堤堰。改以堰畓。其下又添官屯二字。則尤似完備。當賑穀換作。毋得擅許事。已爲載錄於戶典。陞戶軍逃亡條。依下敎刪去。敎以。幷依此爲之。
정조 9년 · 강
命土地陳告四分一賞給革罷。
정조 9년 · 목
戶曹啓言。溯考臣曹久遠謄錄。而土地陳告四一之賞。終無可據文蹟。且考忠勳府謄錄。則庚戌五月勳府啓目內。隱漏田畓。許開陳告之路。査得田畓後有參酌施賞之語。而此不過襲謬。元非定式。今不可援以爲例。自今以後。土地陳告。四分一賞給之規。永爲革罷。陳告人刑配事。旣有特敎處分。依此擧行之意。請分付。允之。
정조 9년 · 강
照勘時囚邊德淳等。
정조 9년 · 목
義禁府啓言。邊德淳尹行晉等。各杖一百收贖。告身盡行追奪。柳鎭爀笞五十收贖。解見任別敍。朴光迪杖八十收贖。奪告身三等。幷放送。安廷玹旣已罷黜。別無更勘之律。敎以。如有功議。各減一等。安廷玹放送。
정조 9년 · 강
命擊錚人。令道臣嚴懲。李惟稜等放送。李漢豊等勘處。
정조 9년 · 목
刑曹啓言。擊錚人金銀甲。請上裁。敎以。無論致死之由此由彼。廿餘之笞。半次之刑。未可謂濫杖。設如所供。該倅眞有是事。徵逋之際。略施笞刑。元非法外之擧。則身爲邑吏。乘其官長之貶遞。乃敢極口侵辱。肆然鳴錚。究厥情狀。殊極痛駭。此而循例判下。本道沿邑。所稱難治處。許多守令。皆將不敢開喙生意於束濕一款。原公事勿施。擊錚人下送該道。令道臣嚴加科罪。以懲日後。又啓言。幼學李惟稜及子復初閔百賢等原情。請更令禮曹稟處。敎以。閔百賢之曲庇其女。卽人情之所固然。何足爲罪。放送。李惟稜設計驅逐之說。雖難取信。渠爲家長始不能掩愆匿瑕。終使若子若婦。有此遭罹。卿曹回啓中難免其責云者。深得議讞之體。惟稜參酌勘罪放送。閔女夜行不是桑林。離異適足干和。禮曹元供辭勿施。更勿如前煩訴之意。嚴飭李復初後放送。李漢豊等。接置士族婦女。所爲殊極駭然。其罪狀。各令攸司勘處。
정조 9년 · 목
予曰。洪忠全羅兩道殺獄文案回啓。今明內修正以入。分付刑曹。予曰。律文中。有人救護其父之爲人所致毆。反致殺人之罪者。其律何如。問于律官。鼎修以續大典殺獄條。有曰其父被人敺打傷重。而其子敺打其人致死者。減死定配還奏。予曰。北道文案。尙不入來。故刑曹回啓。漸爲遷延。可悶矣。鼎修曰。俄始入來矣。予曰。東風之餘。望雨甚切。日前甘霈。猶未浹洽。今日之雨。甚幸矣。鼎修曰。今夏雨澤。如意適中。人皆言無前豐徵云矣。
정조 9년 · 강
命肅川府使權★(卓+羽)仍任。
정조 9년 · 목
因望筒。敎以。數遞之弊。不可不念。次次仍任。
정조 9년 · 강
以金永綬爲洪忠水[兵:I-POSITION]使。口傳也。
정조 9년 · 목
因望筒。敎以。道內守令中。更爲擬入。
정조 9년 · 강
命原續典釐正。傳諭于摠裁大臣。
정조 9년 · 목
敎曰。吏戶禮刑工五典增條抄書本。吏典中講書院下註似冗。知義禁陞品。則判事下批。雖有時帶判事。勿拘陞品。未知時判事作何區處。戶曹條下註。六曹各有分掌。若幷錄則或近冗瑣。差定條北道 陵寢關東 陵寢獻官旣不錄。則似不宜獨錄近畿守令獻官。未知原編如何書之。戶典中倉庫條諸邑倉各色米穀下註。穀名合簿磨勘。似不止常平賑恤兩色穀。諸道漕站運外山郡作木沿邑賃船註。六道皆疊出。而邑數相左。未詳。禮典中儒生封章註。京外通文首唱者。隨現重勘。不飭之大司成道臣。以制書有違律論。儒生通文。當觀可否。恐不可一例禁斷。工典營繕條紫門監所掌之幷錄似冗。舟車條各津官船下。楊花津似漏。此皆一時驟看起疑者。更考原續典本文。其中不可不釐正處。直爲釐正後草記事。監印郞廳傳諭于摠裁大臣。又敎曰。今番書下。只閱增條謄本。未及遍考原續典大文矣。觀此草記。各條載錄。但俱有所據。不必釐改。此草記以休紙還下。此意監印廳知悉。
정조 9년 · 강
通編監印廳以 列聖朝受敎及諸大臣收議啓。
정조 9년 · 목
該廳啓言。戶曹判書趙㻐覓得前後受敎送來。有曰 宣廟朝壬午受敎內。年未滿人定役者。依擅便移定例論。擅便移定十五名以上。則守令罷職。十名以上。則守令降資。九名以下。則杖八十。色吏則五名以上。全家入居。三名以上。杖一百徒三年。二名以下。杖一百。 肅廟朝壬戌兵曹事目內。兒弱充定者。守令論以制書有違之律。監色則徒配。過十名以上者。守令則徒年定配。監色全家入居。越六年。因慶尙右兵使權儔査啓。兒弱充定。自十名至一名。守令之現告者。至於二十九人之多。前任已遞者。移拜他邑者。亦至二十人。領議政南九萬覆奏曰。守令之多數遞易。亦爲難處。當初事目。雖以制書有違定律。今姑以營門決杖施罰。唯慶州府尹安如石。兒弱充定爲十三名。依事目徒配。 英廟初朝辛卯。楊州牧使尹冕東。以充定三十餘名罪。三年禁錮。仍命此後犯者。若至十名。禁錮十年。若至二十名。禁錮二十年。其數夥多。當限已身。以此嚴飭。伏見前後受敎。而初非定式。則其後遵行與否。別無可考之文。 英廟朝下敎。實黃口十名。禁錮十年之律矣。前後年條。具俱有可據。通編增註。似或因此載錄。爲備睿覽。敎以。更具卿意見。指一稟處。○又啓言。謹就 列聖朝前後受敎而見之。自前此法之從重。槪可知矣。黃口則依臣前日草記所陳。十名以上。五年禁錮。二十名以上。十年禁錮。兒弱則比黃口有間。十名以上。施以制書有違律。二十名以上。勘以徒配之典。仍以五歲以下爲黃口。十四歲以下爲兒弱。明示界限。俾知畏法而不犯。則或似爲得中。而何敢質言。惟在上裁。敎以。依卿意施行。○又啓言。黃口兒弱事。備局文書中。辛卯四月初七日藥房御史入侍時。此後若有犯者。以八九歲爲限。若至十名。禁錮二十年。而以此爲限。其數過多者。其當限己身。以此嚴飭之敎。而未知此敎前後。又有何時何敎。諸大臣收議。亦皆來到。領府事金尙喆病不收議。領敦寧鄭存謙以爲。黃口兒弱。旣無所定之年限。先定其年限。然後方可以差等用律。黃口則似當以五歲爲限。至於定律則從輕然後。似爲可久可行之道。伏惟上裁。判府事徐命善以爲。兒弱以十四歲爲限。黃口以五歲爲限。而黃口十名以上五年禁錮。二十名以上十年禁錮。兒弱十名以上三年禁錮。二十名以上五年禁錮。如是定律。似或適當。至於決杖及制書有違等律。則未免太輕。守令恐有不畏法之慮。兒弱之亦欲以禁錮定律。蓋以此也。然莫重典章。不敢質言。伏惟上裁。判府事李徽之以爲。今當釐正之時。參酌定律似好。左議政洪樂性。病不收議。判府事李福源以爲法必行則雖輕人畏之。徒法不得行則雖重與無法同。近來軍丁之以丁年得簽者。蓋亦絕罕。而未聞守令之因此禁錮或決杖。法爲空文。吏將何憚。臣意則禁錮乃是贜律。施之於此。亦似太峻。黃口爲重。兒弱爲輕而年歲多寡。雖有差等。口數多寡。不必分別。如有犯者。雖一名必罪無赦。則雖罷杖輕罰。犯者自當漸少。伏惟上裁。判府事金煜[熤:I-PERSON]以爲。黃口簽丁十名以上。爲十年禁錮。則十年之錮。其律甚重。豈有下於十名。則初無勘罪之理耶。十名以上。旣用重律。則十名以下。雖無某律當施之受敎。而分等用律之意。自在其中。若以十名以上之十年禁錮。推以下之。自九名而至五名。自五名而至一名。分作兩等。照之以十年禁錮之律。而取就次減一等用律。則比諸兒弱。雖一名亦施決杖之律。恐無斑駁輕重之歎。伏惟上裁云。判府事徐命善外。多寡差等。皆無指的之論。臣之淺見。已備陳於前日草記及筵奏。惟在自上參量輕重。永垂成憲。
정조 9년 · 강
命時囚宋迪中稟處。
정조 9년 · 목
義禁府啓言。甲山前府使宋迪中。逐條嚴覈。其所納供。不敢費辭發明。而見欺二字。終有泛稱。請刑推得情。敎以。爲先以意見稟處。
정조 9년 · 목
刑曹啓言。平壤居閒良吳命調擊錚回啓。其父載權馬牌投江。眞有可冤。則卽爲勘處後狀聞之意。請分付。從之。敎以。投江之說。已知其虛謊。大抵所失馬牌。使之定限覓納。朝今不啻申嚴。則爲中軍者。急於免罪。行此法外駭擧。卽必然之事。而渠以新資。勢將降資。輕率之人。如是作傭。亦不可謂理外。在囚各人等。依初下敎。卽令決放。
정조 9년 · 강
秋曹以犯夜被捉人金得元決笞放送啓。
정조 9년 · 강
命遣禮曹判書與戶曹參議。 永禧殿奉審以來。
정조 9년 · 강
召見奉審禮戶堂及兵曹參判監印堂上于誠正閣。禮曹判書金履素。戶曹參議安聖彬。兵曹參判李文源。監印堂上判尹鄭昌聖。
정조 9년 · 목
予曰。左副馳詣 宗廟永寧殿 景慕宮。雨漏與否。奉審以來。承旨洪仁浩承命出。予曰。奉審無頉乎。履素曰。前日滲漏處有漏痕。楹外仰土。似比前加傷矣。予曰。待晴修改。不已晩乎。履素曰。雖有執頉。而不爲大段。待快晴修改似好矣。予曰。修改日子。何間推擇乎。履素曰。今月二十四日及二十八日爲好云矣。予命文源進前日。卿前爲承宣。屢度奉審。今亦馳往 元陵 永祐園。雨後莎草有。頉與否。詳細奉審。補土處亦爲看審。而勿爲急速。明日復命。予曰。刻役今爲幾何。昌聖曰。方始刊刻宮園儀矣。予曰。何當告訖乎。昌聖曰。旬間當訖役矣。予曰。通編則姑未始役乎。昌聖曰。分排匠手。同時幷刻矣。予曰。此役則似當曠日矣。昌聖曰。要不出來月望間。而刻手不足。故關西刻手。方發關上送矣。
정조 9년 · 강
遞承旨徐鼎修閔台爀。以丁範祖爲承旨。
정조 9년 · 목
敎曰。右承旨聞有實恙。許遞。前望單子入之。又敎曰。朝筵以該房改符事。雖有所奏。出擧條一款。初無警咳。而擧條之經先入啓。已極不審。況此批答。自下措語書給堂后者。生疏甚矣。後弊所關。不可無飭。當該承旨遞差。今聞政院査奏之言。雖曰注書初則爭執云。而畢竟書入。亦不可無警。當該注書推考。
정조 9년 · 강
以洪履健爲舒川郡守。
정조 9년 · 목
敎曰。舒川郡守未差之代。令該曹口傳差出。
정조 9년 · 강
命守摠所屬邑兵符。幷改造。
정조 9년 · 목
政院啓言。守摠兩營所屬各邑守令所佩兵符左隻。頃有改造之命。若只造左隻。不但新舊不同。字劃模寫之際。若有一毫之差。關係不輕而重。左右隻幷新造。頒給新件後。舊件燒火。恐合事宜。故敢達矣。敎以。事勢似然。一幷改造。
정조 9년 · 강
命時囚尹行晉等勘放。李漢豊等分揀。
정조 9년 · 목
義禁府啓言。尹行晉功減一等。杖九十收贖。告身四等。柳鎭爀功減一等。笞四十收贖。附過還職。朴光迪功減一等。杖七十收贖。告身二等。邊德淳無功議云矣。敎以。尹行晉以功罪勘放。又啓言。李漢豊原情。泛稱遲晩。所當請刑。而曾經閫帥。請除刑推議處。趙學良請刑推得情。敎以。旣與招引與接置有異。幷分揀放送。
정조 9년 · 강
命宮屬作拏。各別禁斷。
정조 9년 · 목
刑曹啓言。恩彥宮房選入內人之說。極其狼藉。李廷益爲名漢。以該宮親密之人。締結無賴男女。或稱馬直奴水賜婢。出沒閭里。攘奪良家處女。都民之騷譁。民間之怨恣。當復何如。廷益等自臣曹照勘。而該宮所任等。不能檢飭之罪。爲先重繩。下屬中無良之徒。幷汰斥。俾不得作弊京外。而所奪良家女子。亦令一一出送。請以慰愁擾之民情。敎以。誠如草記。民弊不可不念。此皆宮屬憑藉作拏之致。分付內需司。使之各別禁斷。
정조 9년 · 목
刑曹啓言。逆孼押付。不容少緩。而任其逗遛。其在懲後之道。不可無飭。永興府使趙英鎭。北靑府使鄭益祚。幷推考警責。利城縣監孫碩周。鏡城判官閔慶世。富寧府使曺命楫。端川府使柳增萬。幷重推。而啓下査事。至爲嚴重。北道雖曰程道稍遠。發關旣在四月。而査報延至六月。亦不可無警。該道臣李★(土+甲)。請一體推考。允之。
정조 9년 · 강
放削黜罪人李昌運。
정조 9년 · 목
敎曰。矇不覺察之致。與干係不法有異。癃老之人。亦宜有參恕之道。削黜罪人李昌運。特爲放送。
정조 9년 · 강
召見奉審宰臣下直閫帥于誠正閣。兵曹參判李文源。洪忠水使李延弼。
정조 9년 · 목
敎曰。未下直閫帥守令。當日辭朝。○予曰。奉審處。皆無頉否。文源曰。 元陵 永祐園。次第奉審。而皆無頉矣。予曰。莎草何如。文源曰。莎草茂盛矣。予曰。補土處何如。文源曰。別無加傷之所矣。予曰。局內諸處。亦爲奉審乎。文源曰。臣未承下敎。故不敢擅自奉審。而問于 陵官。以爲姑無執頉處云。而因以着實守護。申飭 陵官而來矣。
정조 9년 · 목
予曰。藝文提學違牌委折。斯速問入。祖承曰。與大提學有友壻之嫌。不得承牌云矣。予曰。更爲出牌。嚴飭入來。牌去來連爲催促。
정조 9년 · 강
設七夕製于泮宮。
정조 9년 · 목
敎曰。左承旨持此書題。與弘文提學偕往泮宮。試取以來。○以本朝監印廳進大典通編爲箋題。
정조 9년 · 목
敎曰。七夕製居首生員李光烈直赴會試。之次進士盧★(禾+肅)給二分。之次生員金處嚴紙筆墨考例施賞。
정조 9년 · 목
政院以來十一日取稟也。
정조 9년 · 강
洪忠監司李得臣上疏自引。賜批。
정조 9년 · 목
疏略曰。臣猥以無似。濫叨重寄。尋常簿書。尙患未了。早晩償僨誤。因固已自料。迺者問備之命下。而臣之溺職之罪著矣。本事已經處分。今不必條陳。而噫彼一二鄕儒。擅發軍丁。徵及隣道。何等擾民。何等蔑法。不能先事禁斷。以杜滋弊。又不能趁速明覈。如法嚴繩。至於院儒通文。太學所懷。變幻事實。極口詆辱。臣不欲呶呶爭辨。而其爲瘦惱亦極矣。遞臣所帶。治臣不職。批以。勿辭察職。
정조 9년 · 강
司諫元啓英疏陳病狀乞遞。仍請討逆及蠲逋另飭。賜批。
정조 9년 · 목
疏略曰。臣頃於栢府除命。癃殘衰質。承膺無路。縣道陳章。恩批未蒙。末乃循例許遞。不意恩除荐降於俟譴之際。治袵束裝。以謝恩命矣。忽自夜間暑感大發。頭痛不能運身。喉痛便成失音。以此病狀。實無登程之望。亟遞職名。臣是草野間不識世務之人也。一縷未絕之前。但知討逆之爲急務。而可誅者不誅。可孥者不孥。以至於亂逆之層出。伏乞亟從臺請。以洩輿情焉。且伏覩前後恤民綸音。舊逋蕩減。不遞十萬餘包。而未聞實惠之及於民間者何哉。此必是守令數遞。虛簿相傳。而朝家之蠲除。都歸於吏逋。百姓之逋欠。依舊而懲徵捧。吏民俱是邦內之同胞。則惠澤獨被於吏胥。實非同仁之意也。伏願另加申飭。俾彼元元。咸囿於春風壽域之中。批以。首陳事。當留意。尾陳事。令廟堂稟處。爾其勿辭察職。
정조 9년 · 강
執義洪宗藎從縣道上疏乞遞。仍請福榮輩孥籍。嬪園削奪。賜批。
정조 9년 · 목
疏略曰。臣近爲潦炎所傷。暑泄滋甚。飮啖減少。時日之間。萬無蠢動。狀簀之中。深增逋慢。玆從縣道控章。亟許遞免。噫。亂逆何代無之。而未有甚於此時也。以至於福榮之輩。接跡而起。近者合辭之請。莫非一國公共之論。而尙靳兪允。一啓再啓。便成文具。朝諍暮諍。徒煩四聰。將何以伸王法明大義乎。今彼逆福。本以巨惡之至親。又作無前之凶謀。亟從兩司之請。夬施孥籍之典。又以憂愛之忱。爲殿下陳之。夫國家封園之制。只在於誕聖之嬪。而不及於諸嬪者。以其尊親而重體也。今彼國榮之姝。不過宮掖間一貴人也。選入未幾。遽然夭逝。旣無誕育之功。又是奸凶之屬。不可以尊重之號。加之於其墓。且其所葬之處。非但都城至近之地。乃是靑龍震維之方。伏願削其嬪爵。奪其園號。以重事體。以嚴名位。卽命該部遷其墓於他崗。批以。所陳當留念矣。
정조 9년 · 강
推弘文提學徐有隣。
정조 9년 · 목
因有隣三四牌不進。敎以。大提學因臺疏。以本職引義。不是異事。弘文提學。又如是違牌。所執太過。推考。更卽牌招。斯速承膺。日已向午。牌去來各別申飭。
정조 9년 · 강
惠慶宮進服香薷君子湯。前方中加人蔘五分一貼。命更爲煎入。榻敎也。
정조 9년 · 목
予曰。近日霧氣。甚好於穡事矣。祖承曰。此時正當發穗之時。大有所益矣。
정조 9년 · 강
遞承旨丁範祖。以尹承烈李謙煥爲承旨。
정조 9년 · 목
敎曰。在外承旨許遞。與未差之代。前望單子入之。
정조 9년 · 강
命延生門行閣。擇日修改。
정조 9년 · 목
兵曹啓言。延生門行閣外壁頹落。令紫門監堅實圍排。弘化門入直訓局砲手八名。除出守直。請分付。允之。敎以。此是戶判日前看審執頉處。而字內亦係 慈宮差備。待開門堅實圍排。依初下敎。待處暑後。卽爲擇日修改事。令戶判知悉。闕門已閉。把守軍兵領將。例以本局將校擧行。則亦果何以爲之乎。相考前例爲之。
정조 9년 · 강
王大妃殿進御加味異功散。命停止。三錢重人蔘粟米飮。依前方自明日一貼煎入。榻敎也。
정조 9년 · 강
詣春塘臺。行文武試射。考官徐命善。具善復。趙時俊。徐有大。
정조 9년 · 목
具戎服。乘輿出賓陽門。詣春塘臺。降輿陞座。命閣臣承史應射者皆下去。應射後還入。承旨沈豊之曰。應榜人四十九名云。而或爲閽人所阻。不得入來云矣。予命宣傳官李身敬。分付守門將。一幷盡入也。仍謂時俊曰。三番告道除之。俄命應榜軍兵入之矣。尙不入來。出問也。謂善復曰。頃觀補土處。非但卿等。幷與募軍而載之矣。予曰。監察皆去何處。而只以二人入來乎。問于憲府書吏也。試射畢。頒賞入格文武及軍兵。仍還內。
정조 9년 · 목
政院以十一日取稟也。
정조 9년 · 강
遞承旨李度默。以李亨元代之。
정조 9년 · 목
敎曰。望闕禮進去承旨許遞。前望單子入之。待下批牌招察任。
정조 9년 · 강
判府事李福源箚辭錫馬之典。副司直李文源疏辭新資。幷賜例批。
정조 9년 · 강
黃海監司嚴思晩上疏請往省先壠。賜批許之。
정조 9년 · 강
禮曹以各道上言覆啓。
정조 9년 · 목
該曹啓言。觀此豐德忠義衛李㙉上言。則其五代祖大司憲李有中。卽 宣祖功臣德原君。而久絕香火。以六代孫復鉉。奉祀移宗矣。勳臣奉祀。與他自別。事當許施。而事體重大。議大臣後請稟處。南原幼學鄭昌祐等上言。同邑居崔天奎事親之誠。出於天賦。特命旌表之典矣。事當許施。而莫重恩典。不可以多士呼籲。遽爾聽施。令道臣博取公議。論理狀聞後。請稟處。忠州幼學趙相基上言。其曾祖東晢。以至孝篤行。特命給復。而其祖不敢以孝自處。辭免不受。仍爲身死。自本道其曾祖孝行旌門改紅漆。而初無旌門竪立之事。居在鄕典。不識旌褒之判下與否。依例褒榮事呼籲。溯考本曹。只有給復文蹟。元無旌閭之事。插入無階之言。要作干恩之計。事極無嚴。令道臣科治。辭緣請置之。咸陽幼學禹廷台上言。其曾祖弼寅。從曾祖弼良。祖琬。父洪傳。俱以篤行至孝。咸稱三世四孝。乞幷旌閭矣。請勿施。羅州幼學金得麗上言。其傍先祖文烈公金千鎰。其子象乾。俱無子姓。以外孫崔世勣權奉祀事。以至五六代。而法禮不當。故以成奎完定奉祀。諸族聯名上言。特蒙承嗣之典。成給立案。行關本道。則崔哥諸族。抵死牢拒。亟令該曹詳正倫紀爲請矣。令道臣査實重勘。文烈公父子祀版。依當初成命。使金成奎奉還。另飭道臣。擧行狀聞事。請分付。新溪幼學吳弼文上言。其先祖承義郞吳廷錄。與吳字敏李秀邦崔廷敏等。當丙子亂。本縣 聖廟位版。迫在焚蕩。奮不顧身。躬護五聖及諸賢位版。其時道臣狀聞。幷蒙贈職旌閭之典。四人等子孫。俱不錄本縣儒任之列。乞令幷錄儒案。直不過渠輩至微事。至煩天聽。請令道臣科治。晉州幼學鄭相寅上言。其父故處士栻。孝悌之行。性理之學。爲嶺儒之宗師。亦嘗尊慕 皇明。終保節義。是爲 崇禎遺民而海東高士也。至若本道順興之故師傅洪宇定。榮川之故處士裵幼樟。皆以大明處士。果蒙貤贈之典。亟令伸鬱事呼籲矣。令道臣取考當初狀聞年條及行宜誼實蹟。論列狀聞後。請稟處。樂安幼學張文煥。其祖父翊漢。有嫡子承宗。又有側子三人。長子世暐。卽其父也。其父只有側子文煥。故以爲奉祀。而其父身死之後。其父之弟世經。以仲子文徵。立爲其父之養子。以有財產之致。家庄田民。沒數放賣。墓祠節祀。廢而不行。罷養正倫。稟處矣。令道臣詳査世泒。明覈事實。狀聞後請稟處。幷允之。又啓言。機張幼學鄭萊秀等上言。本縣金鍊事親至孝。庚子甲辰之 國恤。心喪三年。每當 國忌。北望四拜。其子鳳儀蚤承家訓。孝友純至。金鍊鳳儀幷爲旌褒矣。令道臣博取公議。狀聞後請稟處。敎以。可謂忠孝雙全。卽令道臣詳査狀聞後請稟處。知禮幼學李遂泰上言。其十代祖功臣戶曹判書延安君淑奇節惠之典。特命克亟擧矣。非臣擅便。請上裁。順天幼學張照遠上言。其五代祖忠毅公張潤。壬辰殉節。乞依武愍公黃進不祧之例矣。事係恩典。請上裁。晉州幼學趙德鎭上言。其五代祖一行八忠。俱是 端廟朝生六臣中貞節公旅之五代孫。壬辰甲子。俱爲殉節。或諡或旌。有子有孫。而其中贈兵曹參判鵬。贈兵曹參議凝道。俱無子姓。招魂葬之。因絕香火。今至五世矣。以傍孫元奎祖禮敏爲鵬之後。傍孫益載祖順邦爲凝道之後矣。以已故之人。作爲人後。或有已例。事異常規。請上裁。幷從之。
정조 9년 · 강
改差禮山縣監趙時種。
정조 9년 · 목
因義禁府拿來啓稟。敎以。曠務可悶。改差。今日政差出。
정조 9년 · 강
汰監察柳鎭爀。
정조 9년 · 목
敎曰。房主監察柳鎭爀汰去。今日政差出。
정조 9년 · 강
命忠淸兵使金永綬營將李文爀。幷施譴罷。
정조 9년 · 목
訓鍊大將具善復啓言。向日筵中。以體禮事仰稟。西原營將李文爀。軍門內遷。今因兵判所奏。有仍任之命。當初臣之筵奏。蓋有委折。兵使營將相會宴飮之際。損體之說。傳播中外。臣等參在武將之列。不可無糾正之擧。而不必索言。只爲內移。本兵之將旣請仍任。則其時事實。不可不仰奏。上下官俱有所失。請幷施譴罷。從之。
정조 9년 · 목
以韓光近爲司諫。趙濟魯爲副校理。申史源爲禮山縣監。
정조 9년 · 강
嚴飭京外科弊。
정조 9년 · 목
敎曰。近來法綱。日就解弛。科場之不嚴。亦當比諸前式年爲愈甚。見今試期不遠。及今申飭。庶可責效。際見憲臣疏辭。今番科場。紛拏之漸。足可逆睹。先令廟堂嚴飭京兆。使之宣示各部。俾諸生無或犯科。入場日。另飭禁亂所。十分嚴束。雖於入場之後。自試所廉察。如有隨從之攔入者。幷與率入儒生。移付法司。如律勘繩。又當分遣史官。按例廉察。以考勤慢。試官若又慢忽。倂與試官重繩。預先知悉。外方之弊。與京中何異。亦令廟堂措辭行會。亦當發遣御史。抽栍按廉。如或犯科。京試官都事。卽其試邑定配。儒生如律勘斷。該道監司地方官。亦當重勘。以此各別嚴飭。大小科設場邑名。爲先區別後錄狀聞事。三懸鈴分付。
정조 9년 · 강
命宗親府金川土地還屬置之。